Ещанэ, еплIанэ къыдэкIыгъуэхэр
Сабийхэм папщIэ журналым и ещанэ къыдэкIыгъуэр ЩоджэнцIыкIу Алий и «Гъатхэ» усэмкIэ къызэIуех. АдэкIэ Балъкъэр Къылышбий итхыжа «Тыгъэ лъапIэ» псысэр теухуащ Мэчэм хьэжыщI кIуэну зызыгъэхьэзыр хьэжыр «Сыт къыфхуэсхьын?» жиIэурэ, и пхъуищым зэреупщIам, ахэр зыщIэлъэIуахэм. Хьэжым япэ щIыкIэ къыгурыIуакъым ипхъу нэхъыщIэр зэнзэныпскIэ фIэкI щIэмылъэIуар. Ауэ адэр хьэжыщI къикIыжа, ипхъухэр къыщIелъэIуахэри игъэзэщIа нэужь, пхъу нэхъыщIэм зэнзэныпсымкIэ хущхъуэ гуэр зэхищIэу, куэд щIауэ сымаджэу пIэм хэлъ и анэр щигъэхъужым, псори гурыIуэгъуэ хъуащ.
АдэкIэ мы къыдэкIыгъуэм фыкъыщеджэнщ ПхытIыкI Юрэ и усэ гуп.
Уэзы Мухьэмэд итха «Джэгуным пIалъэ иIэщ» рассказ кIэщIри еджэхэм ягу зэрырихьынум шэч хэлъкъым.
КъыкIэлъыкIуэу «Нурым и гъуджэм» къощ фIыуэ еджэ ныбжьыщIэ цIыкIу зыбжанэм я сурэтхэр.
«Къуажэхь уджэгунумэ, къеблагъэ» Iыхьэм итщ адыгэ къуажэхь зыбжанэрэ абыхэм я жэуапхэмрэ. «НыбжьыщIэ къэфакIуэ Iэзэ» тхыгъэ кIэщIым Хьэту Пётр щыдегъэцIыху Налшык 28-нэ курыт еджапIэм и 1-нэ классым щIэс ЛIуп Лианэ. Лъэпкъ къафэхэм дахьэха хъыджэбз цIыкIур гъэлъэгъуэныгъэхэм, зэпеуэхэм хэтащ, ехъулIэныгъэфIи зыIэригъэхьащ.
ТекIужь Заретэ «Гуащэхэм я дуней телъыджэ» зыфIища тхыгъэр топсэлъыхь налшыкдэс Хъуран Жаннэ гуащэ зэмылIэужьыгъуэхэр щIыным зэрыхуэIэзэм.
«Ди анэдэлъхубзэ» тхыгъэр «Нурым» къагъэхьащ Налшык гимназие №1-м и 5-нэ «А» классым щIэс цIыкIухэм. Ахэр иропагэ я классым адыгэбзэкIэ мыпсалъэ зэрыщIэмысым, ди щIыпIэм щыпсэу псэущхьэхэм, къыщыкI къэкIыгъэхэм ятеухуа псалъэзэблэдзхэр зэхалъхьэфу зэрызрагъэсам.
Адыгэ лъэпкъым къыхэкIа цIыхушхуэхэм я сурэт Iэзэу зэрищIымкIэ цIэрыIуэ хъуа сурэтыщIщ Мэлбахъуэ Мадинэ. Журналым тетщ Мадинэ дэзыгъэцIыху тхыгъэ кIэщI, абы и лэжьыгъэхэу ЩоджэнцIыкIу Алийрэ КъардэнгъущI Зырамыкурэ я сурэтхэр.
«Iущыцэ» Iыхьэм фыкъыщеджэнщ цIыкIухэм ятеухуа гушыIэ кIэщIхэм.
АдэкIэ, сыт щыгъуи хуэдэу, тетщ «КъэщIэрей и Iыхьэр». Мыбы къыщывгъуэтынщ псалъэзэблэдз, нэтхысыжын хуей псалъэхэр, ребусхэр, нэгъуэщIхэри.
ЕплIанэ номерыр къыщIедзэ Джэдгъэф Борис и «Бзуубзэ» усэмкIэ. Таз ФатIимэ и «ЕхъулIэныгъэ» еджапIэм» тхыгъэр топсэлъыхь Налшык дэт а школым и IуэхущIафэхэм.
Хьэршым теухуауэ ныбжьыщIэхэм я дунейпсо зэпеуэм увыпIэ нэхъыщхьэр щиубыдащ ди республикэм и «Беркут» («Къуршыбгъэ») экипажым. Абы хэтхэм я ныбжьыр зэрыхъур илъэси 10 — 15-щ. А экипажым и IуэхущIафэхэм дахегъэгъуазэ Шагъыр Азэмэт. АдэкIэ фыкъыщеджэнщ Хьэх Сэфарбий итха «Папэ, мамэ, сэ, си Наур» рассказым.
КIэлъыкIуэу тетщ КIуащ БетIал и усэхэу «Розэ», «Епэр удзщ сэтэней» жыхуиIэхэр.
Мы къыдэкIыгъуэми традзащ ди гъунэгъу лъэпкъхэм я таурыхъхэм щыщхэр. Апхуэдэхэщ, псалъэм папщIэ, «Шыдымрэ вымрэ», «Аслъэнымрэ кхъуэпIащэмрэ» лак таурыхъхэр.
«ЩIэблэщIэ» Iыхьэм итщ нэхъыфIу еджэ ныбжьыщIэ цIыкIухэм я сурэтхэр. АдэкIэ къыщывгъуэтынщ псалъэжьхэр.
Къуныжь ХьэIишэт теухуа напэкIуэцIым традзащ усакIуэм тепсэлъыхь тхыгъэ кIэщIрэ IэдакъэщIэкIхэм щыщрэ.
АдэкIэ «Адыгэ псалъалъэ» Iыхьэм къыщыфщIэнщ КъардэнгъущI Зырамыку зэритхыжамкIэ, языныкъуэ псалъэхэр зищIысымрэ къарыкIымрэ.
Жыласэ Заур итха «Чемпион ныбжьыщIэ» тхыгъэр топсэлъыхь Налшык дэт 5-нэ курыт еджапIэм щIэс Бахъуэ Аскэр теннисым къыщихьа ехъулIэныгъэхэм.
КъыкIэлъыкIуэу тетщ псалъэзэблэдз.
Мы къыдэкIыгъуэм «Нурым и гъуджэм» къощ Шэджэм къалэм щыпсэу, илъэсих зи ныбжь Цей Даринэ.
Абзуан Пщымахуэ.
